钦定古今图书集成/明伦汇编/氏族典/第272卷 > 王文统
## 钦定古今图书集成/明伦汇编/氏族典/第272卷 > 王文统

按《元史王文统传》：“文统，字以道，益都人也。少时读权
谋书，好以言撼人，遍干诸侯，无所遇，乃往见李璮，璮
与语大喜，即留置幕府。世祖在潜藩访问才智之士，
素闻其名，及即位，有以文统为荐者，亟召用之，首擢
为平章政事，委以更张庶务。中统二年，监修《金史》。明
年，李璮反，统尝遣子荛与璮通音耗，世祖
召文统问”之，文统对曰：“臣亦忘之，容臣悉书以上。”书
毕，世祖命读之，其间有曰：“蝼蚁之命，苟能存全，保为
陛下取江南。”世祖曰：“汝今日犹欲缓颊于朕耶？”会璮
遣人持文统三书自洺水至，以书示之。文统始错愕
骇汗，犹枝辞傍说，终不自言“臣罪当死。”乃命左右斥
去，始出就缚，乃伏诛。子荛并就戮。